google/wiki40b huggingface dataset:
Cruise (roman)

Handlingen

Eidem i hovedrollen går på skipet Scarlet Ibis i Savannah (Georgia) som går til Montego Bay på Jamaica, der de går i land. Så får han feber mens de er innom Port-au-Prince på Haiti og mange andre, men våkner opp i Trinidad og Port of Spain og tar buss til en asfaltsjø. Stadig møter han frukthandleren Henry Iporyk jr., skipslegen Dr. Easton, skipspresten Cabarelli og den franske kaptein Rene Duval. Innimellom tenker han tilbake på livet.

Mottakelse

Jan Andrew Nilsen i VG mente det var den morsomste bok han har lest på lenge, men at den beskrev en farlig ferd i det indre og hadde rom for flere tolkninger. Eidem fikk Kritikerprisen for årets beste voksenbok for Cruise.
Kald fusjon

Kald fusjon er en teoretisk kjernefysisk fusjon som foregår rundt romtemperatur ved vanlig atmosfæretrykk, i motsetning til normale fusjonsprosesser som foregår ved flere millioner grader. Kjernefysisk fusjon er prosessen hvor flere atomkjerner (bestående av protoner og nøytroner) blir tvunget sammen for dermed å skape et tyngre atom. Dette fører til en energiutløsning som enkelte forskere håper kan være jordas fremtidige energikilde. Siden 1989 har kald fusjon vært et aktuelt tema, men ennå har man ikke klart å realisere ideen. Skepsisen til at noe slikt er mulig å få til er stor.
Den 14. og 15. januar 2011 hadde man en pressekonferanse ved universitetet i Bologna i Italia. Der var det to fysikere, Sergio Focardi og Andrea Rossi, som fortalte at de nå har fått til energiproduksjon ved kald fusjon. De demonstrerte hvordan de kan varme opp vann på denne måten. Det er nikkel og hydrogen som fusjonerer til kobber. De har arbeidet med metoden i mange år, og de har søkt om patent på metoden de bruker. De sier de ikke forstår hva som skjer under prosessen, men at den fungerer. Den produserer alltid mer enn 6 ganger så mye energi som de putter inn. Det er bare noen picogram nikkel som brukes for å produsere 1 kWh, men fordi ikke alt brukes i selve prosessen trenger de i praksis 0,1g nikkel for hver kWh. De mener at et demokraftverk som demonstrerer at de kan levere strøm til nettet, skal være oppe å gå i løpet av ett år. Reaksjonene fra andre fysikere rundt om er negative. De vil se bedre bevis på at dette virkelig går an.
I 2015 sa forskningssjef Jan Ivar Botnan ved Forsvarets forskningsinstitutt at «vitenskapshistorien er full av overraskelser og også spektakulære feilvurderinger, men så langt vil det ikke være prioritert som et eget satsingsområde» ved instituttet.
Aftenposten hadde en interessant artikkel om fenomenet 2. april 2016.
Cyclommatus kaupi

Utseende

En middelsstor til stor (hannen opptil 48 millimeter), blank, brun hjortebille med noe bronseaktig, metallisk glans. Hannens hode er stort og bredt, utvidet forover, med store, brede, krumme kjever (mandibler) som har en lang tann på innersiden omttrent i midten. Pannen er vidt og grunt innbuktet foran, i midten med et rundet framspring som har små, butte tenner på sidene, bak innbuktningen en høy, rett tverrkjøl. Pronotum er ganske kraftig utvidet forover. Lårene har en oransje flekk på oversiden nær spissen. Hunnen har små kjever og ikke forstørret hode, skiller seg ellers fra hannen ved at oversiden er kraftig punktert.

Levevis

Larvene utvikler seg i råtne trestammer.

Utbredelse

Arten er utbredt på Ny-Guinea.
Epigenetikk

Epigenetikk er en retning innenfor biologifaget som studerer arvelige egenskaper som ikke skyldes endringer i selve DNA-koden, men som skyldes avlesning og bruk av genetisk kode.  Epigenetikken studerer hvordan DNA leses og uttrykkes. Flere ulike mekanismer kan aktivere og deaktivere gener, blant annet DNA-metylering og histonmodifisering. En epigenetisk egenskap er en stabilt nedarvet fenotype som ikke skyldes forandring i DNA-sekvensen.
Et eksempel på epigenetiske endringer er differensieringen av ulike celletyper i vev og organer når flercellede organismer utvikler seg. Påvirkning fra miljøet kan føre til epigenetiske endringer. Dette antas å være årsaken til at den arvelige sykdommen schizofreni i bare litt under halvparten av tilfellene rammer begge i et par av eneggede tvillinger, selv om de genetisk er identiske. Epigenetiske endringer spiller en stor rolle i aldringsprosessen og er sannsynligvis en viktig årsak til autoimmune sykdommer, diabetes og kreft.
Under utviklingen av kjønnscellene blir som regel epigenetiske endringer fjernet. Det er likevel blitt oppdaget mange eksempler på arvelige epigenetiske endringer, noe som minner om lamarckisme. En studie utført i den nordsvenske byen Överkalix viste at sønnene til menn som hadde sultet i barndommen, hadde lavere sannsynlighet for å utvikle hjerte- og karsykdommer. Hos menn som derimot hadde hatt tilgang på mye mat, hadde de mannlige barnebarna større risiko for å dø av diabetes.
Diamond League 2014

Diamond League 2014 var den femte sesongen av friidrettsserien Diamond League, arrangert av IAAF. 
Første stevne var Qatar Athletic Super Grand Prix i Doha 9. mai, og finalene var i Zurich 28. august og Brussel 5. september. London Grand Prix ble dette året arrangert i Glasgow i Skottland, som en forberedelse til Samveldelekene 2014, og ble arrangert under navnet Glasgow Grand Prix.
European Women's Lobby

European Women's Lobby, forkortet EWL, er en paraplyorganisasjon for europeiske kvinneorganisasjoner, grunnlagt 1990. Organisasjonen har ca. 2500 medlemsorganisasjoner, herunder organisasjoner i alle 27 EU-land og tre kandidatland, samt 21 europeiske eller internasjonale organisasjoner. Organisasjonen har sekretariat i Brussel og jobber for likestilling og kvinners rettigheter i EU. Organisasjonen har også konsultativ status hos Europarådet og FNs økonomiske og sosiale råd, og deltar regelmessig i arbeidet til FNs kvinnekommisjon.
Bakgrunnen for etableringen av EWL var en samling i London i november 1987 med 120 representanter fra 85 kvinneorganisasjoner med 50 millioner medlemmer til sammen. Europakommisjonen uttrykte sin støtte til etableringen av det som ble EWL. EWL ble formelt grunnlagt i 1990 av Belgia, Danmark, Frankrike, Tyskland, Hellas, Irland, Italia, Luxembourg, Portugal, Spania, Nederland og Storbritannia samt 17 europeiske kvinneorganisasjoner.
EWL er en av de eldste og største lobbyorganisasjonene på europeisk nivå, og jobber tett med europeiske institusjoner og partnere fra det sivile samfunn.
I Norge er Norsk Kvinnesaksforening medlem av European Women's Lobby, gjennom sitt medlemskap i International Alliance of Women. Det er dannet lignende paraplyorganisasjoner for kvinneorganisasjonene i flere land, bl.a. Norges kvinnelobby og Sveriges Kvinnolobby.
Maria Karlsen

Karriere

Karlsen danset i 16 år for blant andre Madcon, Mira Craig og Admiral P. Hun har koreografert for blant andre Dansefeber og TV-serien AF1 som gikk på NRK1 i 2009. Karlsen er også leder for hiphopdansegruppen Cre8, som kom til semifinalen i Norske Talenter samme år, og satt senere opp den aller første hiphopforestillingen på Den Norske Opera & Ballett med samme dansegruppe.
I 2011 ble hun nominert for «Årets TV-øyeblikk» under Gullruten 2011 for «Single Ladies»-dansen med Truls Svendsen og medvirket som danser på Ylvis-brødrenes megahit «The Fox» i 2013.
Karlsen deltok høsten 2015 i Stjernekamp på NRK1 og har senere vært mentor og sjangerekspert i sangkonkurransen.
Systasea

Utseende

Små til middelsstore, brune smygere. De er lyst gulbrune med lysere eller mørkere tverrstriper. Forvingens ytterkant er buet, bakvingens kant bølget.

Levevis

Larvene lever på busker og trær i kattostfamilien (Malvaceae). De voksne sommerfuglene besøker gjerne blomster.
Disse sommerfuglene leve ri forholdsvis tørre områder.

Utbredelse

Slekten er utbredt i det sørligste USA og i Mexico.
Lifjorden (Hyllestad)

Lifjorden er en fjordarm på nordsiden av Sognefjorden i Hyllestad kommune. Fjorden strekker seg 6 kilometer mot sørøst. Innløpet til fjorden ligger mot vest med Risnesøyna som deler det i Risnesstraumen på nordsiden og Listraumen på sørsiden. Fjorden er delvis omkranset av det majestetiske fjellet Lihesten eller Lifjellet.
N.Y.P.D.

Gjesteopptredener

Serien ble gjestet av senere kjente skuespillere som blant annet Al Pacino, Jane Elliot, Ralph Waite, Harvey Keitel, James Earl Jones, Gretchen Corbett og Roy Scheider.
Erik Hovlandsdal

Erik Hovlandsdal (født 18. juni 1989) er en en norsk friidrettsutøver fra Bergen. 
Han har vunnet NM-sølv i 3000 meter hinder, en førsteplass i Tyrvinglekene på 3000 meter og en førsteplass i Knarvikmila 5 kilometer. Han fikk bestetid i Norge på 5 kilometer gateløp i BFGs vinterkarusell i 2012 og ble verdensmester i 8 kilometer terrengløp militær femkamp i Brasil i 2011. I 2012 ble han norgesmester i stafett 4 X 1500 meter sammen med Kjetil Måkestad, Vidar Dahle og Thomas S. Eide på laget til Gular.
Hovlandsdal hadde Aage Odfjell som trener og løp i flere år for Idrottslaget Gular, men meldte seg ut i november 2012 da klubben nektet ham å bruke Odfjell som trener. Hovlandsdal løp senere for Norna-Salhus. 
Hovlandsdal har arbeidet 4 år i forsvaret og gikk i 2012 på lærerutdanningen ved Høgskolen i Bergen.
Trmice gasskraftverk

Trmice gasskraftverk er et varmekraftverk i det østre Tsjekkia, ved byen Usti nad Labem. Installert total produksjonseffekt er 70 MW, samt fjernvarme tilsvarende 115 MWt. Anlegget avløste et eldre kullkraftverk. Brenseltypen for anlegget er naturgass. Det stod ferdig i 1999. Operatør er Dalkia Ceska Republika.
De totale CO2-utslippene i 2008 var ca. 844.892 tonn, mens det samme årets kvote som var 1.110.478 tonn.
Gynekologi

Gynekologi betyr opprinnelig «læren om kvinner» og begrepet brukes hovedsakelig innen medisin om det som har med kvinnens forplantningsystem (livmor, vagina og eggstokker) å gjøre.
Gynekologi er den medisinske spesialiteten som dekker kvinnelige sykdommer og tilstander, tilsvarende andrologi som spesialitet innen sykdommer hos menn.
Rousch kraftverk

Rousch kraftverk er et kombinert gasskraftverk og oljekraftverk i Punjab i Pakistan. Det har en installert produksjonskapasitet på 432 MW, fordelt på en blokk med kogenerasjon. Anlegget ble påbegynt omkring 1994, og stod ferdig i 2000. Brenselkilden er restolje og naturgass. Operatørselskapet er Rousch Pakistan Power Co. Det har vært eiere fra Tyskland og Frankrike i dette anlegget. Utstyret er hovedsakelig levert av Siemens og NEM.
Manuel A. Roxas

Bakgrunn

Manuel var sønn av Gerardo Roxas og Rosario Acuna. Han studerte jus ved University of the Philippines og tok eksamen i 1913. Han hadde gjort det strålende, og ble privatsekretær til høyesteretts presiderende dommer, Cayetano Arellano, og underviste i jus 1915–1916.

Politiker

Deretter ble han medlem i bystyret i hjembyen Capiz på øya Panay. I 1919 ble han valgt til guvernør for provinsen Capiz. I 1922 ble han kongressmann og i 1935 valgt til delegat til den konstitusjonelle konferanse. Han ble senator i 1941 of snart senatets president. Han arbeidet så i den japansk-innsatte regjering. Samtidig spionerte han for den filippinske undergrunnsbevegelsen. Da amerikanerne gjenerobret landet, ble Roxas først arrestert som kollaboratør. Men general Douglas MacArthur benådet ham, og gjeninnlemmet som offiser i de amerikanske væpnede styrker, som han hadde vært tilknyttet før japanerne seiret.

President

Roxas vant presidentvalget i 1946 med knapp margin. Han ble tatt i ed og tiltrådte den 4. juli 1946, samme dag amerikanerne gav fra seg all myndighet. 
Som president engasjerte han seg for gjenoppbyggingen av det krigsherjede landet. Han søkte i den forbindelse særlig om hjelp fra amerikanerne. Han inngikk også en rekke handels- og militæravtaler med den tidligere kolonialmakt, med varighet for 99 år. Det dreide seg om Bell Trade Act, som han rakk å undertegne, og baseavtale med amerikanerne i 1947. 
Mange filippinere var misfornøyde med avtalenes lange løpetid. Roxas fikk også etterhvert problemer med den korrupsjon og nepotisme som rådet mange steder, og med fremveksten av den kommunistiske opprørergruppen Hukbalahap.
Han døde av et hjerteslag rett etter at han hadde fullført en tale på den amerikanske flybasen Clark ved byen Angeles City i Pampanga den 15. april 1948.
O'G3NE

Karriere

De vant Junior Songfestival i 2007 med sangen Adem in, Adem Uit, og fikk 36 poeng i både delfinalen og finalen. De representerte Nederland i Junior Eurovision Song Contest 2007, hvor de ble nr. 11 av 17 deltakende land.
Etter en kort pause etter at de ga ut sitt andre album i 2011, tok de det nye navnet O'G3NE og vant nederlandsk The Voice i 2014, og ble med det den første gruppen som vant. De deltok i De beste zangers van Nederland i 2016, og ga ut sitt tredje album, We Got This. Albumet toppet den nederlandske albumlista.
Etter mye spekulasjoner ble O'G3NE valgt til å representere Nederland i Eurovision Song Contest 2017 i Kiev.
Strikkefasthet

Strikkefastheten er antallet masker og rader  som blir 10 cm høyt og 10 cm bredt når man strikker. Strikkefasthet er et mål som gjør det enklere å få riktig størrelse på resultatet hvis man følger en strikkeoppskrift eller lager strikkemønstre selv. Når man skal begynne på et nytt strikkearbeid bør strikkefastheten først sjekkes ved å lage en prøvelapp med de pinner og garn som angis i strikkeoppskriften. De fleste oppskrifter oppgir ønsket strikkefasthet for å få riktig størrelse på et strikkeplagg. 
Et garns strikkefasthet er som regel oppgitt på garnbanderolen sammen med anbefalt pinnenummer. Anbefalt fordi strikkefastheten varierer fra person til person. Hvis det for eksempel står 26 masker x 30 rader på pinne nummer 3 måler 26 masker i bredden 10 cm og 30 rader i høyden 10 cm på resultatet. Passer ikke prøvelappen med den oppgitte strikkefastheten må man forsøke med et halvt eller helt nummer tykkere eller tynnere pinner. En annen mulighet er å bytte garn for å få riktig strikkefasthet. Hvis en strikkeoppskrift krever 3-trådet garn er strikkefastheten viktig dersom en ønsker å bytte garntype, da det ikke er selvsagt at alle 3-trådete garn har identisk tykkelse.
Verdenscupen i langrenn 2016/17 — Sprint klassisk menn — Ruka

Premiepenger

1 pl = 15.000 chf - 2 pl. = 10.000 chf - 3 pl. = 5.000 chf - 4 pl. = 3.500 chf - 5 pl. = 2.500 chf - 6 pl. = 1.500 chf - 7 pl. = 1.000 chf - 8 pl. = 750 chf - 9 pl. = 500 chf - 10 pl. = 250 chf.
Yan Liben

Yan Liben (阎立本; pinyin: Yán Lìběn, W.-G.: Yen Li-pen, født ca. 600 i Lintong i Shaanxi i Kina, død 673) var en ledende figurmaler fra Tang-dynastiet i Kina. Han levde ved keiserhoffet og hadde høye stillinger i byråkratiet. Noen av de fremste malerier fra Tang-tiden tilskrives ham, blant annet Trettenkeiserrullen (歷代帝王圖卷).
Lagtingsvalget på Færøyene 1962

Lagtingsvalget på Færøyene 1962 ble avholdt 8. november 1962.
Antallet representanter endres fra 30 til 29.
Makedonia under VM i friidrett 2015

Resultat

(Q, q – kvalifisert, NM – ikke noe gyldig resultat, SB – årsbeste)
Piper PA-32 Cherokee Six

Utvikling

PA-32 serien ble utviklet fra PA-28 Piper Cherokee som ble forlenget til seks, eller syv seter og utstyrt med en 260 hk motor. Cherokee Six modellen hadde fått et bagasjerom mellom motorrommet og cockpiten i tillegg til en stor dobbelt dør for passasjerer og gods.

PA-32-300

Mange piloter som fløy de første 260 hk Cherokee Six mente det var for lite motorkraft i flyet, så i 1966 fikk Piper godkjenning for 300 hk motor, og flyet fikk betegnelsen PA-32-300 fra 1977 modellen.

PA-32R

I 1975 ble det levert ny modell med inntrekkbart understell og flyet fikk betegnelsen PA-32R, kalt Piper Lance som ble betraktet som luksusmodellen av Pipers en-motors småfly.
Da Piper innførte vinger som ble smalere utover til siden, ble det også ny vinge for PA-32 serien, og modellen som kom i 1980 ble kalt Saratoga. På grunn av de amerikanske produktansvarslovene med store økonomiske konsekvenser, ble all småflyproduksjon i USA drastisk redusert, til den stoppet i 1985.

Piper 6X

Etter General Aviation Revitalization Act, /(Loven om gjenoppliving av småflyproduksjon) som kom i 1994, startet Piper opp igjen produksjonen av PA-32 Saratoga med inntrekkbart understell i 1995. En PA-32 med fast understell kalt Piper 6X, og tilsvarende med turbomotor kalt Piper 6XT ble lansert i 2003. Disse solgte dårlig og produksjonen av dem ble stoppet sent i 2007.

PA-34 prototyp

Piper bygget en  prototyp PA32-260 med IO-360 motorer montert på vingene, i tillegg til motoren foran cockpit. Denne Cherokee Six varianten ble forbildet for Pipers to motors versjonen med inntrekkbart understell, som ble til Piper PA-34 Seneca.
Little Red River (Texas)

Little Red River er en elv, noen ganger uten vannføring, om lag 30 mi (48 km) lang, dannet ved møtet av kildestrømmene North Prong og South Prong Little Red River i Briscoe County i Texas, som flyter øst-nordøst til den forener seg med Prairie Dog Town Fork Red River i Hall County.
Kildestrømmene  North Prong og South Prong Red Rive kommer begge fra den østlige Caprock Escarpment av Llano Estacado-platået i Briscoe County, og flyter gjennom Caprock Canyons State Park.  North Prong er nordenfor, og South Prong sønnenfor det lokale landemerket Haynes Ridge. De to strømmene forenes 6 mi (9,7 km) nord for Quitaque og danner der Little Red River. Den renner gjennom regionen Texas Panhandle.
Spencerjakke

En spencerjakke eller bare spencer er en kort jakketype som kun når til livet. Denne typen jakker var svært populært fra 1790 til 1920, særlig som et plagg for kvinner, men ble også brukt av menn. Jakketypen ble tatt opp av militær mote og la grunnlaget for messeuniformer med kort jakke. Etter hvert som livet på kvinnedrakten krøp nedover fra det høye livet under empire-stilen, forsvant spenceren som et moteplagg for kvinner. Den dukket imidlertid opp igjen i det sivile motebildet på slutten av 1800-tallet, denne gangen med utgangspunkt i de militære messejakkene.
Spencerjakkene rundt 1900 beholdt gjerne en del av det militære tilbehøret med snorer og et høyt antall metallknapper i front. Den mistet likevel fort popularitet utover på 1900-tallet, både fordi den ble forbundet med kelnere og pikkoloer, og fordi jakken krevde at bæreren må være slank og atletisk for at jakken skal sitte pent.  I dag er denne typen jakker nesten utelukkende å finne som jakker for pikkoloer og som militær messeuniformer.

Betegnelse

Plagget er oppkalt etter jarlen George Spencer (1758-1834) som på 1790-tallet fjernet de lange skjøtene (løse endene) på ytterfrakken sin. Opprinnelig betegnet spencer en herrefrakk i ull klippet kort i livet og gjerne med to knapperader. Typen ble etter hvert uniformsjakke for britiske offiserer som førte til betegnelsen messjakke (mess jacket). Spencer har siden blitt brukt om flere korte overplagg: ridefrakk uten skjøter,  kort kvinnetrøye med lange ermer i bruk ca. 1780-1810 og kort kjoleliv (av ull) eller ermeløs kjole, lukket eller knappet ned foran, som bæres over bluse eller høyhalset genser.
Lebrecht

Lebrecht bibliotek for musikk- og kunstbilder (Lebrecht music & arts photo library) er et bildearkiv i London, England. Bedriften ble grunnlagt av Elbie Lebrecht i 1992. 
I tillegg til eget arkiv har Lebrecht tilgang til over 8 millioner bilder/fotografier fra museer, akademiske institusjoner, egne eksklusive fotografer og partnere i Europa og Nord-Amerika.
Samlingen startet i 1992 med en privat samling av bilder knyttet til europeisk klassisk musikk, men har senere ekspandert til  jazz, rock, litteratur, filosofi, drama og historiske, politiske og kunstneriske personligheter. Nettsiden inneholder over 50 000 søkbare bilder.
To fluer i ett smekk

Handling

Den gamle kjenningen av politiet, Bobla, har tatt seg jobb som vektløfter på et sirkus. Når han en dag oppdager papegøyen Clara i det åpne vinduet til frøken Jacobsen, kan han ikke la være å stjele den. Den syke og sengeliggende kvinnen hører Clara skrike, men tror at det er Yngve som leker med den. Han hjelper henne av og til med litt av hvert. I dag har Yngve hentet medisin på apoteket. Kort tid etter at Bobla har sneket seg vekk, kommer Yngve sammen med Turid og ponnien Cæsar. Barna ser etter papegøyen og spør frøken Jacobsen om den er i hagen. Hun blir forskrekket og forstår at Clara har blitt borte. Barna bestemmer seg for å finne papegøyen.
Jiangshan

Jiangshan (kinesisk: 江山市, Jiāngshān Shì ) er et byfylke i byprefekturet Quzhou i provinsen Zhejiang i Folkerepublikken Kina. I 1999 talte det 563.196 innbyggere.

Kulturminner

Porsellenproduksjonsanlegget i Sanqingkou (Sanqingkou zhici zuofang 三卿口制瓷作坊) ble i 2006 oppført på Kinas liste over verneverdige kulturgoder.

Samferdsel

Kinas riksvei 205 passerer gjennom området. Den begynner i Shanhaiguan i Hebei og ender opp sør i  Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Logan Circle

Logan Circle er en bydel rundt en rundkjøring av samme navn sentralt i det nordvestre Washington D.C. i USA. Sammen med bydelen Dupont Circle lener vest danner den en triangelformet ramme nord for Det hvite hus.
Rundkjøringen i midten av bydelen begynte som Iowa Circle; navneskiftet ble vedtatt av den amerikanske kongressen i 1930 og var til minne om generalmajoren og senatoren John Logan fra den amerikanske borgerkrigs tid.
Golf under Stillehavslekene 1995

Golf under Stillehavslekene  1995. Golf var en av flere sporter som var med i de tiende stillehavslekene som ble arrangert i Papeete i Fransk Polynesia i perioden 25. august til 5. september 1995. Det var åttende gangen som golf var med på programmet under stillehavslekene. Det var individuelle og lagkonkurranser for både menn og kvinner. Fransk Polynesia ble beste nasjon med to gullmedaljer foran Fiji som også vant to gull.
Sykling under Asialekene 1951

Sykling under Asialekene 1951 ble arrangert i New Delhi i India i perioden 6. til 11. mars 1951. Det var landeveissykling og banesykling for menn. Japan ble beste nasjon, de vant alle fire gullmedaljene.
Tromøybrua

Spesifikasjoner og statistikk

Brua er 400 meter lang, og største spenn er 240 meter. Til sammen har brua 12 spenn, med seilingshøyde 37 meter. Årsdøgnstrafikk (ÅDT) i 2001 var omtrent 7 500, og trafikken hadde da siden 1990 hatt en årlig vekst på 3,4%. I 2008 var ÅDT på omtrent 8 350. Broa tåler 50 tonns vogntog med normal aksellast på hver side av brua.

Gang- og sykkelvei

I løpet av 2012 ferdigstilles en ny gang- og sykkelvei hengende på utsiden av selve brua på vestsiden. Bredden blir 2,5 meter, og med et 160 centimeter høyt rekkverk på begge sider. På grunn av vektproblemer blir underlaget laget av gitter i stål, for å forhindre for høy vekt, og ansamling av snø/is. Gang- og sykkelveien vil påkoble eksisterende gang- og sykkelveier på begge sider av brua, og fører til sammenhengende gang- og sykkelvei fra Arendal sentrum til vestre deler av Tromøy. Kostnadsrammen på prosjektet er 30 millioner norske kroner.
I tillegg blir brua sikret samme år for å hindre personer som vil begå selvmord fra å hoppe fra brua, da det tidligere har vært flere tilfeller av dette.
Boksing under Panamerikanske leker 1999

Boksing under Panamerikanske leker 1999 ble arrangert i Winnipeg i Canada fra 31. juli til 8. august 1999. Det var totalt 11 vektklasser og Cuba ble beste nasjon med ni gullmedaljer foran Argentina med to. Bokseturneringen var også kvalifisering til Sommer-OL 2000 i Sydney, de to beste i hver vektklasse fikk OL-billett.
Berklee College of Music

Historie

Berklee ble grunnlagt av Lawrence Berk, og het opprinnelig Schillinger House of Music, etter læreren hans, Joseph Schillinger. I 1954 endret Berk navnet på skolen til Berklee School of Music, etter sønnen Lee Berk. Da skolen fikk sin godkjennelse som college ble navnet endret til Berklee College of Music, i 1973. Da skolen ble grunnlagt var de fleste musikkskoler fokusert kun på klassisk musikk, mens på Berklee var det primært fokus på jazz, rock og annen populærmusikk, som ikke var tilgjengelig på andre skoler.